บตท.ได้ฤกษ์ดีขายตราสารหนี้ ไล่ซื้อสินเชื่อบ้าน
บตท.ออกตราสารหนี้ 1,000 ล้านบาท พ.ย.นี้ ไว้ซื้อสินเชื่อบ้าน พร้อมซีเคียวริไทซ์อีก 1 หมื่นล้านบาท หาเงินสร้างบ้านเพื่อคนจน
29 ต.ค. 2555

บตท.ออกตราสารหนี้ 1,000 ล้านบาท พ.ย.นี้ ไว้ซื้อสินเชื่อบ้าน พร้อมซีเคียวริไทซ์อีก 1 หมื่นล้านบาท หาเงินสร้างบ้านเพื่อคนจน
นางพรนิภา หาชัยภูมิ กรรมการผู้จัดการ บรรษัทตลาดรองสินเชื่อที่อยู่อาศัย (บตท.) เปิดเผยว่า บตท.จะออกตราสารหนี้ที่มีพอร์ตสินเชื่อที่อยู่อาศัยเป็นหลักประกันวงเงิน 1,000 ล้านบาท ระยะเวลา 3 ปี โดยจะเสนอขายกับนักลงทุนประเภทสถาบันแบบเจาะจงในเดือน พ.ย.นี้ ซึ่งได้นำเสนอข้อมูลกับนักลงทุนไปแล้ว
อย่างไรก็ตาม จะให้นักลงทุนแต่ละแห่งเสนอปริมาณการซื้อและดอกเบี้ยที่ต้องการ โดยอัตราดอกเบี้ยตราสารหนี้จะอิงกับอัตราดอกเบี้ยของพันธบัตรรัฐบาลบวกเพิ่มประมาณ 0.60-0.90%
นางพรนิภา กล่าวว่า การออกตราสารหนี้ครั้งนี้เพื่อเตรียมเงินทุนซื้อพอร์ตสินเชื่อที่อยู่อาศัยจากสถาบันการเงินที่ตั้งเป้าหมายซื้อสินเชื่อจากสถาบันการเงิน 2,000 ล้านบาท แต่คาดว่าจะสามารถซื้อได้ 2,850 ล้านบาท
ขณะเดียวกัน บตท.อยู่ระหว่างการจัดทำโครงสร้างพอร์ตสินเชื่อที่อยู่อาศัยของการเคหะแห่งชาติ (กคช.) เพื่อแปลงสินทรัพย์เป็นหลักทรัพย์ (ซีเคียวริไทเซชัน) อีก 1 หมื่นล้านบาท โดยคาดว่าจะขายล็อตแรก 6,000 ล้านบาทได้ภายในสิ้นปีนี้ และล็อตที่สองอีก 4,000 ล้านบาทในต้นปี 2556 เพื่อเป็นแหล่งเงินทุนให้กับ กคช. ในการขยายการสร้างที่อยู่อาศัยสำหรับประชาชนที่มีรายได้น้อย